ananddey/assamese-wiki-corpus huggingface dataset:
এণ্ড্ৰমেডা হাতীপটি

এণ্ড্ৰমেডা হাতীপটি (ইংৰাজী: Andromeda Galaxy; শুনক: /ænˈdrɒmɪdə/) আমাৰ হাতীপটি 'মিল্কি ৱে'ৰ আটাইতকৈ ওচৰত অৱস্থিত এক বিশাল সৰ্পিল হাতীপটি। ইয়াক জ্যোতিৰ্বিজ্ঞানৰ কেটেলগত মেছিয়া ৩১ বা M31 আৰু NGC 224 বুলিও জনা যায়। পৃথিৱীৰ পৰা ই প্ৰায় ২৫ লাখ পোহৰ বছৰ দূৰত অৱস্থিত। ইয়াৰ নামটো আকাশৰ এণ্ড্ৰমেডা নক্ষত্ৰমণ্ডলৰ পৰা লোৱা হৈছে, য’ত ইয়াক দেখা পোৱা যায়।

পৰ্যবেক্ষণৰ ইতিহাস

এণ্ড্ৰমেডা হাতীপটি খালী চকুৰে দেখা পোৱা মহাকাশৰ আটাইতকৈ দূৰৈৰ বস্তুসমূহৰ ভিতৰত অন্যতম।

প্ৰাচীন কাল: ৯৬৪ খ্ৰীষ্টাব্দত পাৰ্চী জ্যোতিৰ্বিজ্ঞানী আব্দ আল-ৰহমান আল-চুফীয়ে তেওঁৰ 'বুক অফ ফিক্সড ষ্টাৰ্ছ'ত ইয়াক এখন "সৰু ডাৱৰ" বুলি উল্লেখ কৰিছিল।

টেলিস্কোপিক পৰ্যবেক্ষণ: ১৬১২ চনত জাৰ্মান জ্যোতিৰ্বিজ্ঞানী চাইমন মাৰিয়াছে পোনপ্ৰথমবাৰৰ বাবে টেলিস্কোপৰ সহায়ত ইয়াৰ বৰ্ণনা দিছিল।

এডউইন হাবলৰ আৱিষ্কাৰ: ১৯২৫ চনত এডউইন হাবলে প্ৰমাণ কৰে যে এণ্ড্ৰমেডা কোনো গেছীয় নেবুলা নহয়, বৰঞ্চ ই আমাৰ হাতীপটিৰ বাহিৰত থকা এক স্বতন্ত্ৰ হাতীপটিহে।

বৈশিষ্ট্য আৰু গঠন

এণ্ড্ৰমেডা হাতীপটি আমাৰ হাতীপটিৰ থূপ বা লোকেল গ্ৰুপৰ আটাইতকৈ ডাঙৰ সদস্য।

আকাৰ আৰু ভৰ: ইয়াৰ ব্যাস প্ৰায় ১,৫২,০০০ পোহৰ বছৰ। ইয়াৰ ভৰ আমাৰ মিল্কি ৱেৰ সৈতে প্ৰায় সমান, যিটো প্ৰায় ১ ত্ৰিলিয়ন সৌৰ ভৰৰ সমান।

তৰাৰ সংখ্যা: এণ্ড্ৰমেডাত প্ৰায় ১ ত্ৰিলিয়ন তৰা আছে বুলি ধাৰণা কৰা হয়, যিটো মিল্কি ৱেৰ তুলনাত বহু বেছি।

কেন্দ্ৰীয় ক’লা গহ্বৰ (Black Hole): ইয়াৰ কেন্দ্ৰত এক অতিবৃহৎ ক’লা গহ্বৰ আছে, যাৰ নাম M31*। ইয়াৰ ভৰ সূৰ্যতকৈ প্ৰায় ১১–২৩ কোটি গুণ বেছি।

উপগ্ৰহ হাতীপটি

মিল্কি ৱেৰ দৰেই এণ্ড্ৰমেডাৰো কেইবাটাও সৰু সৰু উপগ্ৰহ হাতীপটি আছে। ইয়াৰ ভিতৰত M32 আৰু M110 আটাইতকৈ উল্লেখযোগ্য, যিবোৰ সাধাৰণ টেলিস্কোপেৰেও দেখা পোৱা যায়।

মিল্কি ৱেৰ সৈতে সংৰ্ঘষ

বৰ্তমান এণ্ড্ৰমেডা হাতীপটি আমাৰ মিল্কি ৱেৰ ফালে প্ৰতি ছেকেণ্ডত প্ৰায় ১১০ কিলোমিটাৰ বেগত আগুৱাই আহিছে। বিজ্ঞানীসকলৰ মতে, প্ৰায় ৪৫০ কোটি বছৰৰ পিছত এই দুয়োটা হাতীপটিৰ মাজত এক বিশাল সংৰ্ঘষ হ’ব। ইয়াৰ ফলত এটা নতুন উপবৃত্তাকাৰ হাতীপটিৰ সৃষ্টি হ’ব।

দৃশ্যমানতা

উত্তৰ গোলাৰ্ধৰ পৰা শৰৎ কালত এণ্ড্ৰমেডা হাতীপটি আটাইতকৈ ভালদৰে দেখা পোৱা যায়। অতি পৰিষ্কাৰ আৰু অন্ধকাৰ আকাশত ইয়াক খালী চকুৰে এটা ম্লান পোহৰৰ চেকুৰা যেন লাগে। বাইনোকুলাৰ বা সৰু টেলিস্কোপৰ সহায়ত ইয়াৰ উজ্জ্বল কেন্দ্ৰভাগ স্পষ্টকৈ ধৰা পৰে।

তথ্যসূত্ৰ:

NASA/IPAC Extragalactic Database

Wikipedia: Andromeda Galaxy
ইনচুলিন গছ

ইনচুলিন গছ হৈছে ইংৰাজীত সাধাৰণতে ফিয়েৰি কষ্টাছ (fiery costus) বা স্পাইৰেল ফ্লেগ (spiral flag) নামেৰে জনাজাত কষ্টেচিয়া পৰিয়ালৰ অন্তৰ্গত এবিধ ঔষধি উদ্ভিদ। ই পূৱ ব্ৰাজিলৰ এবিধ থলুৱা প্ৰজাতি। মধুমেহ ৰোগ উপশম কৰাৰ গুণ থকা বাবে ভাৰতত এই উদ্ভিদক ইনচুলিন প্লেণ্ট বুলি জনা যায়।

এই উদ্ভিদৰ বহল, মিহি, ডাঠ সেউজীয়া পাতৰ ভিতৰৰ ফালটো কিছু বেঙুনীয়া আভা দেখা যায়। পাতবোৰ কাণ্ডৰ পৰা বৃত্তাকাৰে ওলায়। এই উদ্ভিদৰ সৰ্বাধিক উচ্চতা দুই ফুট পৰ্যন্ত হ’ব পাৰে। ফুলবোৰ কমলা বৰণৰ আৰু ব্যাসাৰ্ধ প্ৰায় ১.৫ ইঞ্চি। গ্ৰীষ্মকালত ফুল ফুলে, কলিবোৰ ডালৰ কাষত শংকু আকৃতিত দেখা পোৱা যায়।

কৃষি

সিদ্ধা চিকিৎসাত ইনচুলিন প্লেণ্টক কষ্টুম নামেৰে জনা যায়। ইয়াৰ শিপাৰ বাবে কাশ্মিৰ আৰু হিমালয়ৰ কিছু অঞ্চলত ইয়াৰ খেতি কৰা হয়। এই উদ্ভিদ আদাৰ ওচৰ সম্বন্ধীয়, পূৰ্বতে ইহঁতক আদাৰ সৈতে একে পৰিয়াল “জিংগিবেৰেচিয়া (Zingiberaceae)”ৰ অন্তৰ্গত আছিল, কিন্তু বৰ্তমান “কষ্টাছ (Costus)” আৰু ইহঁতৰ সম্বন্ধীয় প্ৰজাতিসমূহক “কষ্টেচিয়া (Costaceae)” নামৰ পৃথক পৰিয়াল হিচাপে শ্ৰেণীভূক্ত কৰা হয়। এই প্ৰজাতিৰ উদ্ভিদবোৰ ৰাইজমৰ দ্বাৰা বংশবৃদ্ধি হয় আৰু ইহঁতৰ বীজবোৰ চৰায়ে ফলখোৱাৰ ফলত বিস্তাৰিত হয়। কষ্টাছৰ উৎপাদ প্ৰাকৃতিকভাবে খোৱাৰ উপযুক্ত আৰু এই বিলাকক কেতিয়াবা কষ্টাছ কমছাছ বুলিও কয়। ফুলৰ পাহিবোৰ কিছু মিঠা সোৱাদযুক্ত আৰু পুষ্টিকাৰক। ইহঁত মাটিৰ তলত বৃদ্ধি হয়। Costus pulverulentusৰ দীঘল ফুলৰ ঠাৰিডাল এক অনন্য আৰু ফুলনিৰ এক প্ৰধান আকৰ্ষণৰ কাৰক। ইহঁতৰ বৃদ্ধি বৰ খৰতকীয়া। ইহঁতৰ বৃদ্ধিৰ বাবে ৰ’দৰ প্ৰয়োজন যদিও কিছু ছাঁ ঠাইতো গজে। ভাৰতত ইহঁতক ঔষধি গুণৰ বাবে খেতি কৰে আৰু পৃথিৱীৰ অন্য ঠাইত আলংকাৰিক উদ্ভিদ হিচাপে কৰে।

পৰম্পৰাগত ঔষধ

ইনচুলিন উদ্ভিদৰ শুকান পাতবোৰ আয়ুৰ্বেদিক ঔষধ হিচাপে ব্যৱহাৰ কৰা হয়।

তথ্যসংগ্ৰহ

শ্ৰেণী:উদ্ভিদজগত
শ্ৰেণী:সপুষ্পক উদ্ভিদ
ঘাটু গান

ঘাটু গান হ'ল বাংলাদেশৰ হাওড় অঞ্চলৰ বিলুপ্তপ্ৰায় একধৰণৰ বঙালী লোকগীত। এই গীতক ঘাটু গান বুলি কোৱাৰ কাৰণ, ঘাটত নাও চপাই এই গীত গোৱা হয়। আজিও ময়মনসিংহৰ বিভিন্ন অঞ্চল যেনে ঈশ্বৰগঞ্জ, নেত্ৰকোনাৰ কেন্দুৱা আৰু সুনামগঞ্জৰ কিছু অঞ্চলত মানুহৰ মুখে মুখে ঘাটু গান শুনিবলৈ পোৱা যায়। ই মূলতঃ একপ্ৰকাৰৰ প্ৰণয়-গীতি। যৌনতা থকাৰ বাবে ইয়াৰ জনপ্ৰিয়তা হেৰাবলৈ লৈছে।

অঞ্চলভেদে ‘ঘাটু’ শব্দটোৰ উচ্চাৰণগত ভিন্নতা পৰিলক্ষিত হয়; এই শব্দটো "ঘাঁটু", "ঘেটু", "ঘেঁটু", "গেণ্টু", "ঘাডু", "গাড়ু", "গাঁটু", "গাডু" ইত্যাদি ধৰণে ব্যৱহাৰ কৰা হয়। যেনে, নেত্ৰকোণা অঞ্চলত ‍ই ‘গাডু’ নামেৰে‍ পৰিচিত, অৱস্য‍ে শিক্ষিতসকলে‍ ‘ঘাটু’ বুলিয়েই কয়; আকৌ, সুনামগঞ্জ অঞ্চলত ইয়াক ‘ঘাডু’ বুলি কোৱা হয়।

ইতিহাস

ষোড়শ শতিকাৰ শেষৰফালে ঘাটু গানৰ প্ৰচলন হোৱা বুলি ধাৰণা কৰা হয়। বেছিভাগ গৱেষকৰ ধাৰণা যে, কৃষ্ণৰ কোনোবা ভক্তই ৰাধাৰ সাজ-পোছাক পিন্ধি কৃষ্ণৰ বাবে অপেক্ষা কৰি আছিল, তাৰ পাছত তেওঁৰ কিছু ভক্ত গোট খালে‍ আৰু তাৰ পাছত এই ভক্তসকলৰ মাজৰে ল’ৰা-ছোৱালীবোৰে ৰাধাৰ সখী সাজ-পোছাক পৰিধান কৰি নৃত্য কৰি বিৰহ গীত পৰিৱে‍শন কৰিছিল আৰু এইদৰেই ঘাটু গানৰ প্ৰচলন ঘটিছিল।

নামকৰণ

ঘাটু শব্দৰপৰাই 'ঘাটু' শব্দটি উদ্ভৱ হোৱা বুলি বিশ্বাস কৰা হয়; কাৰণ ঘাটত নাও চপাই এই গীত পৰিৱেশন কৰা হৈছিল। ইয়াকো বহুতে ‘ঘাটৰ গান’ বুলিও কয়।

প্ৰচলিত অঞ্চল

ইয়াক বাংলাদেশৰ ভাটি অঞ্চলৰ গীত বুলি জনা যায়। এই গান বৃহত্তৰ ময়মনসিংহৰ পূৰ্বাঞ্চল, বৃহত্তৰ কুমিল্লাৰ উত্তৰাঞ্চল আৰু চিলেটৰ হাওৰ অঞ্চলত প্ৰচলিত।

বৈশিষ্ট্যসমূহ

ল’ৰাৰ পৰিৱেশনঃ মহিলাৰ সাজ-পোছাক পৰিহিত সুদৰ্শন কিশোৰ ল’ৰাই নাচি নাচি ঘাটু গান পৰিৱেশন কৰে।
বংশ পৰম্পৰাৰ পৰিৱেশকঃ এই গানৰ শিল্পীসকলে‍ বংশ-পৰম্পৰা অনুসৰি‍ ঘাটু গান পৰিৱেশন কৰে।
বৰ্ষাকালীন পৰিৱেশনঃ এই গান বাৰিষাকালত পৰিৱেশন কৰা হয়।
নাৱত পৰিৱেশনঃ আগতে এই গানৰ আসৰ নাৱত বহিছিল।

ঘেটুপুত্ৰ কমলা

উপন্যাসিক হুমায়ুন আহমেদৰদ্বাৰা ৰচিত উপন্যাস হ'ল ঘেটুপুত্ৰ কমলা। এই উপন্যাসখনক কেন্দ্ৰ কৰি উপন্যাসিকে নিজেই এখন চলচ্চিত্ৰ পৰিচালনা কৰিছিল, যাৰ কেন্দ্ৰীয় চৰিত্ৰ আছিল এজন ঘাটু গান গোৱা ল'ৰা। যাৰ নাম আছিল কমলা। অৱশেষত জমিদাৰৰ যৌনসঙ্গী হোৱা তেওঁৰেই পত্নীৰ ঈৰ্ষাত কিশোৰ কমলাই প্ৰাণ হেৰুৱাইছিল।

এটি জনপ্ৰিয় ঘাটু গান

আমাৰ মনেৰ বেদনা
সে বিনে কেউ জানে না
কালা যখন বাঁজায় বাঁশি
তখন আমি ৰান্তে বসি
বাঁশিৰ সুৰে মন উদাসী
ঘৰে থাকতে পাৰি না
আমাৰ মনেৰ বেদনা
সে বিনে কেউ জানে না।

তথ্য সংগ্ৰহ

শ্ৰেণী:বাংলাদেশৰ সংস্কৃতি
শ্ৰেণী:পশ্চিম বংগৰ সংস্কৃতি
শ্ৰেণী:বঙালী সংস্কৃতি
পুলহ (ঋষি)

পুলহ হিন্দু পৌৰাণিক কাহিনীৰ এটা চৰিত্ৰ। তেওঁ সৃষ্টিকৰ্তা দেৱতা ব্ৰহ্মাৰ পুত্ৰ আৰু লগতে প্ৰথম মন্বন্তৰত(মনুৰ যুগত) সপ্তৰ্ষি(সাতজন মহান ঋষি)ৰ অন্যতম আৰু আন কেইজন হ'ল মৰিচি, অত্ৰি, অংগিৰস, ক্ৰতু, পুলস্ত্য আৰু বশিষ্ঠ। আন এটা শ্ৰেণীবিভাজনত ব্ৰহ্মাই সৃষ্টি কৰা সৃষ্টিৰ পূৰ্বপুৰুষ দহজন প্ৰজাপতিৰ ভিতৰত পুলহ অন্যতম।কিমপুৰুষসকল পুলহৰ সন্তান বুলি মহাভাৰতত উল্লেখ আছে।

কিংবদন্তি

প্ৰথম মন্বন্তৰৰ জন্মৰ সময়ত পুলহ দক্ষৰ কন্যা ক্ষমাৰ সৈতে বিবাহপাশত আবদ্ধ হয়। দুয়োৰে একেলগে কৰ্দমা, কনকপীঠ আৰু উৰ্ৱৰীৱট তিনিজন পুত্ৰ আৰু পীৱাৰী নামৰ এগৰাকী কন্যা সন্তান জন্ম হয়। ভাগৱত পুৰাণৰ মতে পুলহ ঋষিৰ বিবাহো কৰ্দমা আৰু দেৱাহুতিৰ কন্যা গতিৰ লগত হৈছিল। দুয়োৰে তিনিজন পুত্ৰ আছিল – কৰ্মশ্ৰেষ্ঠ, বৰিয়াংসু আৰু সহিষ্ণু। পুলহ ব্ৰহ্মৰ মূৰৰপৰা ওলোৱা পঞ্চম পুত্ৰ বুলি বিশ্বাস কৰা হয়। ব্ৰহ্মাই সপ্তৰ্ষি (সাত ঋষি) আৰু দহজন প্ৰজাপতি (কিছুমান বিৱৰণীত ইয়াক ২১ বুলি কোৱা হৈছে) সৃষ্টি কৰিছিল, যাৰপৰা সকলো মানুহৰ জন্ম হোৱা বুলি বিশ্বাস কৰা হয়। পুলহই সনন্দন ঋষিৰপৰা জ্ঞানৰ শক্তি শিকি পাছলৈ সকলো জ্ঞান গৌতম ঋষিৰ ওচৰলৈ প্ৰেৰণ কৰে। তেওঁ অলকানন্দ নদীৰ পাৰত তীব্ৰ তপস্যা কৰিছিল আৰু ইন্দ্ৰৰ দৰবাৰত উপস্থিত থকাৰ বাবে পুৰস্কৃত হৈছিল। ৰজা ভৰতে নিজৰ সমস্ত ৰাজ্য ত্যাগ কৰি পুলহৰ আশ্ৰমত আশ্ৰয় লৈছিল।

তথ্যসূত্ৰ

শ্ৰেণী:ঋষি
দশৰথৰ বিবাহ - কৌশল্যা

৭ম অধ্যায়

      দশৰথৰ বিবাহঃকৌশল্যা

কোশল ৰাজাৰ ঝিউ কৌশল্যা সুন্দৰী ।

ত্ৰৈলোক্যত যাক ৰূপে নাহি পটন্তৰি ॥১

সৰ্ব্ব গুণে আনন্দিতা আতি মহা সতী ।

তাঙ্ক বিহা কৰিলন্ত প্ৰথমে নৃপতি ॥২

দশৰথ ৰাজাৰ যতেক গুণ সাৰ ।

তাহান্তো অধিক কিছু আছে কৌশল্যাৰ ॥৩

মহা সৌভাগিনী কন্যা পায়া দশৰথ ।

ভৈলন্ত আনন্দে পৰিপূৰ্ণ মনোৰথ ॥৪

কৌশল্যা সমান শান্তী নাহি ত্ৰিভূবনে ।

নৃপতিক সুশ্ৰূষা কৰন্ত সৰ্ব্বক্ষণে ॥৫

ভাৰ্য্যায়ে সহিতে অজ নৃপতিৰ সুত ।

ৰত্নময় মন্দিৰত ক্ৰিড়িলা বহুত ॥৬
মোধেশ্বৰী মাতা

মোধেশ্বৰী মাতা (গুজৰাটী: મોઢેશ્વરી) হৈছে এগৰাকী হিন্দু দেৱী। তেওঁক শিৱৰ পত্নী দেৱী পাৰ্বতী বা মহাকালীৰ এটা স্বৰূপ বুলি কোৱা হয়। গুজৰাটৰ মোধ সম্প্ৰদায়ৰ লোক সকলৰ বংশ দেৱতা হিচাপে মোধসকলৰ দ্বাৰা তেওঁৰ পূজা কৰা হয়।

পৌৰাণিক কাহিনী

পৌৰাণিক আখ্যান অনুসৰি মোধেশ্বৰী দেৱীক সাধু মাতংগ মুনিয়ে পূজা-অৰ্চনা কৰিছিল। সেয়ে ঋষি মাতংগৰ নাম অনুসৰি তেওঁক মাতংগী মোধেশ্বৰী বুলিও কোৱা হয়। প্ৰচলিত প্ৰবাদ অনুসৰি এই অঞ্চলত অসুৰ কৰ্ণাটে বিধ্বংসী ৰূপ ধাৰণ কৰিছিল আৰু ব্ৰাহ্মণসকলৰ পূজা-পাতলত নানান অত্যাচাৰ কৰিছিল। অসুৰৰ পৰা ৰক্ষা বিচাৰি ব্ৰাহ্মণ-বৈশ্যই একেলগে পাৰ্বতী মাতাৰ ওচৰলৈ গ’ল। তেওঁলোকৰ অভিযোগ শুনি দেৱীৰ খং উঠিল আৰু তেওঁৰ মুখৰ পৰা প্ৰচণ্ড জুই শিখা নিৰ্গত হ'বলৈ ধৰিলে, ইয়াৰ ফলত তেওঁ দেৱী মোধেশ্বৰী নামেৰে পৰিচিত এটা স্বৰূপৰ জন্ম হ’ল। দেৱীয়ে সেই অসুৰক বধ কৰি মোধ সম্প্ৰদায়ক আশীৰ্বাদ প্ৰদান কৰি তেওঁক পূজা কৰাসকলক সদায় ৰক্ষা কৰাৰ প্ৰতিশ্ৰুতি দিছিল। দেৱীৰ এই অৱতাৰৰ আঠাইশখন হাত আছে বুলি কোৱা হয় আৰু এই হাত সমূহৰ প্ৰত্যেকতে অস্ত্ৰ আছে; এইসমূহৰ ভিতৰত ত্ৰিশূলক আটাইতকৈ বিশিষ্ট অস্ত্ৰ বুলি কোৱা হয়।

দেৱীৰ স্বৰূপ

দেৱীৰ আঠাইশটা বাহু অৰ্থাৎ হাত থকা বুলি চিত্ৰিত কৰা হৈছে, প্ৰত্যেক হাততে এবিধকৈ অস্ত্ৰ আছে, সেই সমূহৰ ভিতৰত আছে ত্ৰিশুল, খড়গ, তাৰোৱাল, কমণ্ডলু, শংখ, গদা, ফাণ্ড, দণ্ড, ডম্বৰু আদি।

বংশ দেৱতা

ব্ৰাহ্মণ সকলৰ মোধ ব্ৰাহ্মণ, পেটেলৰ মধ পাতিদাৰ, মধ বৈষ্ণৱ আৰু মোধ ক্ষত্ৰিয় নামেৰে এই চাৰিটা গোটৰে গঠিত মধ সম্প্ৰদায়ৰ তেওঁ বংশ দেৱতা। এইসকল আটাইবোৰেই মধেৰা অঞ্চলৰ (মোধেৰা) বাসিন্দা আছিল। এই মধ সকল আধুনিক গুজৰাট আৰু ৰাজস্থানত বাস কৰে। মধ ব্ৰাহ্মণৰ এটা সাধাৰণ উপাধি হৈছে ত্ৰিবেদী,মেহতা।

মন্দিৰ

মধেশ্বৰী দেৱীৰ প্ৰাচীন মন্দিৰ সমূহৰ ভিতৰত এটা মন্দিৰ মধেৰাত অৱস্থিত, আৰু এই মন্দিৰৰ নাম দেৱী নামৰ পৰাই পোৱা গৈছে। আহমেদাবাদৰ পৰা ৯৮ কিলোমিটাৰ দূৰত্বত শ্ৰী মোধেশ্বৰী মাতা মন্দিৰটো অৱস্থিত। যিটো দেৱতা সূৰ্য্যৰ প্ৰতি উৎসৰ্গিত বিখ্যাত সূৰ্য্য মন্দিৰ (চান টেম্পল)-ৰ ধ্বংসাৱশেষৰ কাষতে অৱস্থিত। ইয়াৰ ষ্টেপ-ৱেলৰ (পানীৰ বাবে খন্দোৱা ডাঙৰ কুৱা) তলত আন এটা মৌলিক উপাসনা স্থান অৱস্থিত।

তথ্যসূত্ৰ

শ্ৰেণী:হিন্দু দেৱী
মাৰ্জাৰী গডফ্ৰে

মাৰ্জাৰী গডফ্ৰে (, ২৯ মাৰ্চ ১৯১৯ – ২৭ অক্টোবৰ ২০০৩) পঞ্চম লোকসভা আৰু অন্ধ্ৰ প্ৰদেশ বিধানসভাৰ এগৰাকী এংলো-ভাৰতীয় মনোনীত সদস্য আছিল।

আৰম্ভণিৰ জীৱন

১৯১৯ চনৰ ২৯ মাৰ্চত হায়দৰাবাদ, অন্ধ্ৰ প্ৰদেশতমাৰ্জাৰীৰ জন্ম হৈছিল৷ তেওঁ অছমানিয়া বিশ্ববিদ্যালয়ৰ পৰা কলাৰ স্নাতক ডিগ্ৰী লাভ কৰে।

কৰ্মজীৱন

এগৰাকী শিক্ষাবিদ হিচাপে গডফ্ৰেই ১৭ বছৰ ধৰি পৰীক্ষা আৰু নিৰ্বাচনৰ ভাৰপ্ৰাপ্ত অধীক্ষক হিচাপে কাম কৰিছিল। ইয়াৰ পূৰ্বে তেওঁ চাৰি বছৰ ধৰি অন্ধ্ৰ প্ৰদেশ বিধানসভাৰ মনোনীত সদস্য আৰু সৰ্বভাৰতীয় এংলো-ইণ্ডিয়ান সংস্থাৰ উপ-সভাপতি আছিল।

গডফ্ৰেই কেন্দ্ৰীয় সমাজ কল্যাণ পৰামৰ্শদাতা পৰিষদতো কাৰ্যনিৰ্বাহ কৰিছিল আৰু এংলো-ইণ্ডিয়ান শিক্ষাৰ আন্তঃৰাজ্যিক ব’ৰ্ডত অন্ধ্ৰপ্ৰদেশক প্ৰতিনিধিত্ব কৰিছিল।

তেওঁৰ কন্যা ডেলা গডফ্ৰেও অন্ধ্ৰ প্ৰদেশ ৰাজ্যিক বিধানসভাৰ মনোনীত সদস্য আছিল।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
শ্ৰেণী:অন্ধ্ৰপ্ৰদেশৰ ব্যক্তি
শ্ৰেণী:মৃত ব্যক্তি
মধু

মধু শাহ (জন্ম মধুবালা ৰঘুনাথ মালিনী; ), পূৰ্বতে মধুবালা নামে জনাজাত, এগৰাকী ভাৰতীয় অভিনেত্ৰী যি মুখ্যতঃ হিন্দী, তামিল, তেলুগু, মালয়ালম আৰু কন্নড় ভাষাৰ চলচ্চিত্ৰত অভিনয়ৰ বাবে জনাজাত। তেওঁ ফুল ঔৰ কাঁটে (১৯৯১), ৰোজা (১৯৯২), অলাৰী প্ৰিয়ুডু (১৯৯২), যোধা (১৯৯২), আৰু জেণ্টেলমেন (১৯৯৩) আদি চলচ্চিত্ৰত অভিনয় কৰিছিল।

প্ৰাৰম্ভিক জীৱন আৰু পৰিয়াল

মাধুবালা ৰঘুনাথ মালিনীৰ জন্ম এগৰাকী তামিল পৰিয়ালত হৈছিল। তেওঁ মুম্বাইৰ ছেণ্ট জোচেফ’ছ হাই স্কুল, জুহুত অধ্যয়ন কৰিছিল আৰু পিছলৈ মুম্বাই বিশ্ববিদ্যালয়ত শিক্ষালাভ কৰে। তেওঁ অভিনেত্ৰী হেমা মালিনীৰ খুৰাৰ ছোৱালী ভনী আৰু সেইসূত্ৰে ঈশা দেউলৰ পেহীয়েক।

কেৰিয়াৰ

অভিনেতা-নিৰ্দেশক বীৰু দেৱগনে তেওঁৰ পুত্ৰ অজয় দেৱগনৰ প্ৰথম চলচ্চিত্ৰ ফুল ঔৰ কাঁটে (১৯৯১)ৰ বাবে মধুক চুক্তিবদ্ধ কৰিছিল, কিন্তু তেওঁৰ প্ৰথম মুক্তিপ্ৰাপ্ত চলচ্চিত্ৰ আছিল কে. বালাচন্দৰৰ অঝগন (১৯৯১), য’ত তেওঁ মাম্মুট্টি, ভানুপ্ৰিয়া আৰু গীতাৰ সৈতে অভিনয় কৰিছিল।

ইয়াৰ উপৰি তেওঁ কাবছৰী, দেৱী, সৌন্দৰাৱল্লী আৰু আৰম্ভ: কাহানী দেবসেনা কি আদি দূৰদৰ্শন ধাৰাবাহিকত অভিনয় কৰিছে। তেওঁ কেইবাটাও ৰিয়েলিটি শ্ব’ত অতিথি বিচাৰক হিচাপেও উপস্থিত হৈছে।

ব্যক্তিগত জীৱন

তেওঁ ১৯ ফেব্ৰুৱাৰী ১৯৯৯ চনত আনন্দ শাহৰ সৈতে বিবাহবন্ধনত আবদ্ধ হয়; তেওঁলোকৰ পৰিচয় এখন ফটোশ্বুটত হৈছিল। তেওঁলোকৰ দুগৰাকী কন্যা সন্তান— আমায়া আৰু কেইয়া। মধুৰ স্বামী জয় মেহতাৰ খুৰাৰ ল'ৰা ভাই, যি অভিনেত্ৰী জুহি চাওলাৰ স্বামী।

তথ্যসূত্ৰ

বাহ্যিক সংযোগ

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:তেলুগু চলচ্চিত্ৰৰ অভিনেত্ৰী
শ্ৰেণী:মালয়ালম চলচ্চিত্ৰৰ অভিনেত্ৰী
শ্ৰেণী:কন্নড় চলচ্চিত্ৰৰ অভিনেত্ৰী
গাখীৰ

গাখীৰ হ’ল স্তন্যপায়ী প্ৰাণীৰ ওহাৰ বা স্তনৰ পৰা নিৰ্গত এবিধ বগা জুলীয়া পদাৰ্থ। এই পদাৰ্থ বিধেই হ’ল সদ্য জন্ম স্তন্যপায়ী প্ৰাণীৰ প্ৰাথমিক আহাৰ। যি কোনো ধৰণৰ অন্য আহাৰ হজম কৰিব পৰা নোহোৱা পৰ্যন্ত শিশুৱে গাখীৰ খাই ডাঙৰ দীঘল হয়। শিশুৰ জন্মৰ পাছত সৃষ্টি হোৱা প্ৰথম গাখীৰকণ যাক কলষ্ট্ৰাম (Colostum) বুলি কোৱা হয়, ইয়াত যথেষ্ট পৰিমাণৰ পুষ্টিকৰ গুণ থাকে, যি সদ্যজন্ম শিশুটিক বেমাৰৰ বিৰুদ্ধে প্ৰতিৰোধ ক্ষমতা গঢ়াত সহায় কৰে। প্ৰাণী ভেদে গাখীৰৰ উপাদানসমূহ ভিন ভিন হয় যদিও ইয়াৰ মূল উপাদানসমূহ হ’ল চৰ্বি বা ফেট, প্ৰ'টিন বা মাংসসাৰ, কেলছিয়াম আৰু ভিটামিন C। গৰুৰ গাখীৰৰ ph লেভেল হ’ল ৬.৪ পৰা ৬.৮, যি অলপ আম্লিক ধৰ্মৰ।
একাপ গাখীৰত (২৪০ মিলিলিটাৰ) থকা পুষ্টিকাৰক পদাৰ্থবোৰৰ পৰিমাণ তলত দিয়া তালিকাৰ দৰে -

শক্তি (Energy) ১৬০ কেলৰি ভিটামিন ৬%
চৰ্বী (Fat) ৯ গ্ৰাম কেলছিয়াম ৩০%
শৰ্কৰা (Carbohydrates) ১২ গ্ৰাম ছ'ডিয়াম ১২০ মিলিগ্ৰাম
প্ৰ'টিন (Protein) ৯ গ্ৰাম কলেষ্টেৰল ৩৫ মিলিগ্ৰাম

{|

ব্যৱহাৰৰ প্ৰকাৰ

গাখীৰ মূলতঃ দুই ধৰণে ব্যৱহাৰ হয় – প্ৰাকৃতিকভাৱে শিশুৰ আহাৰ হিচাপে আৰু মানুহৰ দ্বাৰা বিভিন্ন খাদ্য বস্তু প্ৰস্তুতকৰণত।

প্ৰাকৃতিকভাৱে শিশুৰ আহাৰ

]] কৰাই আছে।

মাকৰ স্তনৰ পৰা শিশুৱে গাখীৰ আহাৰ হিচাপে সকলো স্তন্যপায়ী প্ৰাণীয়ে গ্ৰহণ কৰে। শিশুৱে যেতিয়া নিজে অন্য আহাৰ খাব আৰু হজম কৰিব পৰা হয় তেতিয়া গাখীৰ গ্ৰহণ কৰা বাদ দিয়ে। মানুহৰ ক্ষেত্ৰত কোনো কোনো সংস্কৃতিত সাত বছৰ পৰ্যন্ত শিশুৱে মাকৰ গাখীৰ খায়।

মানুহৰ দ্বাৰা খাদ্য প্ৰস্তুত কৰাত

মানুহে গাখীৰ প্ৰধানকৈ তৃণভোজী প্ৰাণীৰ পৰা আহৰণ কৰি বিভিন্ন খাদ্য প্ৰস্তুত কৰা তথা গাখীৰ পোনপতীয়াকৈ খাবলৈ ব্যৱহাৰ কৰে। তৃণভোজী প্ৰাণীৰ ভিতৰত গৰু আৰু ম'হৰ গাখীৰ বেছি প্ৰচলন। ভেড়া, ছাগলী, মেথোন আদি প্ৰাণীৰো গাখীৰ ব্যৱহাৰ কৰা হয়। গাখীৰৰ পৰা ক্ৰীম, মাখন, ঘী, পনীৰ, চিজ, আইচ ক্ৰীম আদি বিভিন্ন খাদ্য বস্তু প্ৰস্তুত কৰা হয়। ইয়াৰ উপৰিও বিভিন্ন খাদ্য বস্তুত গাখীৰ মূল উপাদান হিচাপে ব্যৱহাৰ কৰা হয়।

এৱা গাখীৰ

দৈ নবন্ধাকৈ বা ফাটি নোযোৱাকৈ ৰখা গাখীৰক এৱা গাখীৰ বোলে। গাখীৰ ভালে ৰাখিবলৈ সময়ে সময়ে উতলাই ৰাখিবলগীয়া হয়। ফ্ৰিজ বা বৰফৰ মাজত ৰাখিও গাখীৰ দীৰ্ঘ সময়ৰ কাৰণে গাখীৰ ভালে ৰাখিব পাৰি।

তথ্য সংগ্ৰহ

শ্ৰেণী:পানীয়
জয়ন্তী নায়ক

ড° জয়ন্তী নায়ক (জন্ম ৬ আগষ্ট ১৯৬২) গোৱাৰ এগৰাকী কোংকণী সাহিত্যিক আৰু লোককথাৰ গৱেষক। তেখেত এগৰাকী চুটিগল্প লেখিকা, নাট্যকাৰ, শিশু লেখিকা, লোককথাবিদ, অনুবাদক আৰু গোৱা বিশ্ববিদ্যালয়ৰ কোংকণী বিভাগৰ পৰা ডক্টৰেট ডিগ্ৰী লাভ কৰা প্ৰথমগৰাকী ব্যক্তি।তেখেত সাহিত্য অকাডেমীৰ বঁটাও বিজয়ী। প্ৰায় তিনিটা দশকৰ কেৰিয়াৰত তেওঁ গড়ে বছৰি এখনকৈ কিতাপ লিখি উলিয়াইছে।

লোককথা আৰু লোকসাধু

জয়ন্তী নায়কে গোৱা কোংকণী অকাডেমীৰ লোককথাৰ অংশটোত গুৰুত্ব দিছে৷ যাৰ লক্ষ্য হৈছে "গোৱাৰ চহকী লোককথা সংৰক্ষণ কৰা"। তেওঁৰ ৰচনাসমূহৰ ভিতৰত ৰাথা টুজেও ঘুদিঅ', কানেৰ খুণ্টি নাৰী, ট্লয় উখাল্লী কেলিয়ানি, মানালিম গীতাম, পেডনেচো দছৰো আৰু লোকবিম্ব আদি অন্যতম।

নায়কৰ আমোন্নেম য়েক লোকজিন গ্ৰন্থখনে(গোৱা কোংকণী অকাডেমি, ১৯৯৩) আমোনা গাঁও আৰু ইয়াৰ আশে-পাশে থকা অঞ্চলসমূহৰ ওপৰত গুৰুত্ব আৰোপ কৰিছে। ইয়াত ইয়াৰ ইতিহাস, ধৰ্ম, সামাজিক প্ৰথা, উৎসৱ আৰু লোককথা আদি বিষয়সমূহ সামৰি লোৱা হৈছে। ২০১৯ চনত ৰাজাই প্ৰকাশনে মাৰাঠী কাকত লোকমতত প্ৰকাশিত গোৱা লোককথা বিষয়ত তেওঁৰ প্ৰবন্ধৰ সংকলন ‘গুতবন্ধ’ প্ৰকাশ কৰে।

২০০৮ চনত গোৱা কোংকণী অকাডেমীয়ে প্ৰকাশ কৰা ৰোমান (ৰোমি) লিপিৰ কোংকণী লোককথাৰ সংকলন ভেঞ্চিক লোক কাননিও সংকলন আৰু সম্পাদনা কৰিছিল। ইয়াৰ লিপ্যন্তৰ কৰিছে ফেলিচিঅ' কাৰডোজোৱে৷২০১৯ চনত ৰাজাই পাব্লিকেশ্যনে তেওঁৰ তৃতীয়খন গল্প সংকলন ‘আৰ্ট’ প্ৰকাশ কৰে।

কৰ্মজীৱন

ইংৰাজীৰ উপৰিও তেওঁৰ গল্পসমূহ হিন্দী, মাৰাঠী, তেলেগু আৰু মালয়ালমলৈ অনুবাদ কৰা হৈছে।

তেখেত কোংকণী অকাডেমীৰ সাহিত্য আলোচনী 'অনন্যা'ৰ সম্পাদিকা।

জয়ন্তী নায়কৰ নামটো ২০০৯ চনৰ নৱেম্বৰ মাহত ইনষ্টিটিউট মেনেজেছ ব্ৰাগাঞ্জাৰ ১৩৮ বছৰীয়া জয়ন্তী উপলক্ষে প্ৰকাশ কৰা কথা দৰ্পন নামৰ কংকনী লেখাৰ সংকলন এখনত অন্তৰ্ভুক্ত হৈছে।

জয়ন্তী নায়কে ইয়াৰ পূৰ্বে গোৱাৰ আলটো পৰ্ভৰিমৰ পৰা চলি থকা কোংকণী প্ৰশিক্ষণ আৰু গৱেষণা কেন্দ্ৰ থমাছ ষ্টিফেন্স কোংকণী কেন্দ্ৰৰ সৈতে জড়িত আছিল। ২০০৫ চনত তেখেত গোৱা বিশ্ববিদ্যালয়ৰ পৰা কোংকণী ভাষাত পিএইচডি লাভ কৰা প্ৰথমগৰাকী ব্যক্তি হিচাপে পৰিগণিত হয়।

তথ্যসূত্ৰ

শ্ৰেণী:নাৰী
শ্ৰেণী:ভাৰতীয় নাৰী
শ্ৰেণী:ভাৰতীয় সাহিত্যিক
শ্ৰেণী:জীৱিত ব্যক্তি
শ্ৰেণী:সাহিত্যিক
শ্ৰেণী:গৱেষক
শ্ৰেণী:ভাৰতীয় লোকসাহিত্যিক
মৰিগাঁও বিধানসভা সমষ্টি

মৰিগাঁও বিধানসভা সমষ্টি (ইংৰাজী: Morigaon Assembly constituency) হৈছে উত্তৰ-পূব ভাৰতৰ অসম ৰাজ্যৰ ১২৬ টা বিধানসভা সমষ্টিৰ ভিতৰত অন্যতম। ১৯৭২ চনত এই সমষ্টিটো পোনপ্ৰথমবাৰৰ বাবে গঠন কৰা হৈছিল। ২০২৩ চনৰ সমষ্টি পুনৰ নিৰ্ধাৰণ প্ৰক্ৰিয়াৰ পিছতো এই সমষ্টিটো বাহাল ৰখা হয়।

এই সমষ্টিটো মৰিগাঁও জিলাৰ অন্তৰ্গত আৰু ই নগাঁও লোকসভা সমষ্টিৰ এক অংশ হিচাপে চিহ্নিত। সমষ্টিটো কোনো শ্ৰেণীৰ প্ৰাৰ্থীৰ বাবে সংৰক্ষিত নহয় (অৰ্থাৎ সাধাৰণ শ্ৰেণীৰ)।

বিধানসভাৰ সদস্যসকল

Election
Member
Party affiliation

১৯৭২
পিতেম্বৰ শইকীয়া
ভাৰতীয় জাতীয় কংগ্ৰেছ

১৯৭৮
কালীৰাম ডেকাৰাজা
ভাৰতীয় জাতীয় কংগ্ৰেছ

১৯৮৩
মহম্মদ হুছেইন
ভাৰতীয় জাতীয় কংগ্ৰেছ

১৯৮৫
ধ্ৰুৱমণি হাজৰীকা
স্বতন্ত্ৰ প্ৰাৰ্থী

১৯৯১
কিশোৰ ভট্টাচাৰ্য
ভাৰতীয় জাতীয় কংগ্ৰেছ

১৯৯৬
মুহিৰাম শইকীয়া
অসম গণ পৰিষদ

২০০১
জোনাৰাম পাউড
স্বতন্ত্ৰ প্ৰাৰ্থী

২০০৬
জোনাৰাম পাউড
ভাৰতীয় জাতীয় কংগ্ৰেছ

২০১১
জোনাৰাম পাউড
ভাৰতীয় জাতীয় কংগ্ৰেছ

২০১৬
ৰমা কান্ত দেউৰী
ভাৰতীয় জনতা পাৰ্টী

২০২১

২০২৬

নিৰ্বাচনী ফলাফল

২০২৬ চনৰ বিধানসভা নিৰ্বাচন

২০২৬ চনৰ অসম বিধানসভা নিৰ্বাচনত ভাৰতীয় জনতা পাৰ্টী (BJP) দলৰ প্ৰাৰ্থী ৰমা কান্ত দেউৰীয়ে বিজয় সাব্যস্ত কৰি মৰিগাঁও সমষ্টিৰ বিধায়ক হিচাপে পুনৰ নিৰ্বাচিত হয়।

২০২১ চনৰ বিধানসভা নিৰ্বাচন

২০২১ চনৰ অসম বিধানসভা নিৰ্বাচনত মৰিগাঁও সমষ্টিৰ ফলাফল তলত দিয়া ধৰণৰ আছিল:

২০১৬ চনৰ বিধানসভা নিৰ্বাচন

২০১৬ চনৰ নিৰ্বাচনৰ বিতং ফলাফল তলত উল্লেখ কৰা হ’ল:

লগতে চাওক

মৰিগাঁও জিলা
অসম বিধানসভাৰ সমষ্টিসমূহৰ তালিকা

তথ্যসূত্ৰ
বড়োলেণ্ড বিশ্ববিদ্যালয়

বড়োলেণ্ড বিশ্ববিদ্যালয় অসমৰ কোকৰাঝাৰ জিলাৰ দেৱৰগাৱত অৱস্থিত। বড়োলেণ্ড বিশ্ববিদ্যালয় হৈছে অসম বিধানসভাৰ বডোলেণ্ড বিশ্ববিদ্যালয় আইন, ২০০৯ৰ অধীনত ২০০৯ চনৰ ২৮ ফেব্ৰুৱাৰীত প্ৰতিষ্ঠা কৰা এখন ৰাজ্যিক বিশ্ববিদ্যালয়। সমগ্ৰ নামনি অসমৰ শৈক্ষিক উন্নতিৰ লগতে চুবুৰীয়া ৰাষ্ট্ৰ ভূটান, বাংলাদেশ আৰু নেপালৰ শিক্ষাৰ্থীৰ উচ্চ শিক্ষাৰ বাবে বিশ্ববিদ্যালয়খন প্ৰতিষ্ঠা কৰা হৈছে। বড়োলেণ্ড টেৰিটৰিয়েল এলেকাৰ পাঁচখন জিলাৰ ৪৮খন ডিগ্ৰী কলেজ, ৪খন ডায়েট (DIET) আৰু ৩খন বি.এড. কলেজ মুঠ ৬৫ খন উচ্চশিক্ষা প্ৰতিষ্ঠান বিশ্ববিদ্যালয়খনৰ অধীনত পঞ্জীয়নভুক্ত হৈছে।
বিশ্ববিদ্যালয়খনত ১৭টা স্নাতকোত্তৰ বিভাগৰ লগতে  বাঁহ প্ৰযুক্তিৰ ডিপ্লমা, মানৱ অধিকাৰ আৰু শিক্ষাৰ স্নাতকোত্তৰ ডিপ্লমা (পিজিডিএইচআৰই), আৰু আন কেইবাটাও প্ৰমাণপত্ৰ পাঠ্যক্ৰমও প্ৰদান কৰে। ইয়াৰ মুখ্য পুথিভঁৰালটো হ’ল পদ্মশ্ৰী মদাৰাম ব্ৰহ্ম কেন্দ্ৰীয় পুথিভঁৰাল। ইয়াৰ উপৰিও বিশ্ববিদ্যালয়খনত স্বাস্থ্য কেন্দ্ৰ, প্ৰযুক্তি ইনকিউবেচন কেন্দ্ৰ, বৌদ্ধিক সম্পত্তিৰ অধিকাৰ কোষ, বাছ সেৱা আৰু ছাত্ৰ আৰু গৱেষক পণ্ডিতসকলৰ বাবে হোষ্টেলৰ সুবিধাও আছে।
কোকৰাঝাৰ চহৰৰ পৰা ৮ কিলোমিটাৰ উত্তৰে দেবৰগাঁৱৰ ৰঙীলাখাটাত বিশ্ববিদ্যালয়খনৰ অৱস্থিত।বিশ্ববিদ্যালয়খন ৩১ নং ৰাষ্ট্ৰীয় ঘাইপথ, কোকৰাঝাৰ ৰেলৱে ষ্টেচন (১০ কিমি) আৰু ৰূপসী বিমানবন্দৰৰ (৭০ কিলোমিটাৰ) পৰা সংযুক্ত।  বাংলাদেশ (১১০ কিলোমিটাৰ) আৰু ভূটান (৪০ কিলোমিটাৰ) আৰু পশ্চিম বংগৰ ৰাজ্যিক সীমা (৪৫ কিলোমিটাৰ)-ৰ পৰা দূৰৈত অৱস্থিত ।  বিশ্ববিদ্যালয়খনৰ অধিক সম্প্ৰসাৰণৰ বাবে হালদিবাৰী (৩ কিলোমিটাৰ) আৰু সুবৈঝাৰ (১.৫ কিলোমিটাৰ)ত অতিৰিক্ত কেম্পাছ আছে।

বিভিন্ন বিভাগসমূহ

অসমীয়া বিভাগ
অৰ্থনীতি বিভাগ
বড়ো বিভাগ
ইংৰাজী বিভাগ
বুৰঞ্জী বিভাগ
ৰাজনীতি-বিজ্ঞান বিভাগ
উদ্ভিদ বিজ্ঞান বিভাগ
প্ৰাণী বিজ্ঞান বিভাগ
বাঁহ-প্ৰযুক্তি বিভাগ
ভূ-তত্ত্ব বিভাগ
ৰসায়ন-বিজ্ঞান বিভাগ
গণিত বিভাগ
কম্পিউটাৰ বিজ্ঞান বিভাগ
পদাৰ্থ-বিজ্ঞান বিভাগ
বাণিজ্যিক প্ৰশাসন বিভাগ
জৈৱ-প্ৰযুক্তি বিভাগ

চিত্ৰ-বীথিকা

তথ্যসূত্ৰ

বহিঃসংযোগ

বড়োলেণ্ড বিশ্ববিদ্যালয়ৰ ৱেবচাইট

শ্ৰেণী:অসমৰ বিশ্ববিদ্যালয়সমূহ
শ্ৰেণী:কোকৰাঝাৰ জিলা
আৰ্টিমিচ

আৰ্টিমিচ ( হৈছে চিকাৰ, বন-জংঘল, বন্য জীৱ-জন্তু, চন্দ্ৰ আৰু কুমাৰীত্বৰ গ্ৰীক দেৱী। তেওঁ ৰোমানসকলৰ দেৱী ডায়েনাৰ সমকক্ষ।
​
আৰ্টিমিচ জ্যুচ আৰু লেট'ৰ জীয়ৰী তথা এপ'ল'ৰ যমজ ভগ্নী। তেওঁ বালিকাসকলৰ ৰক্ষক। আৰ্টিমিচক নাৰীসকলৰ ৰোগ আৰু ইয়াৰ নিৰাময়ৰ হোতা হিচাপে গণ্য কৰা হয়। সন্তান জন্ম আৰু ধাত্ৰীবিদ্যাৰ এক অন্যতম প্ৰধান দেৱী হিচাপে এইলেথিয়াৰ উপৰিও আৰ্টিমিচৰ উপাসনা কৰা হয়। এথেনা আৰু হেষ্টিয়াৰ দৰে আৰ্টিমিচেও বিবাহপাশত আৱদ্ধ নহৈ চিৰকুমাৰী হৈ থকাৰ পণ লয়।

গ্ৰীকসকলৰ সৰ্বাধিক সন্মান লাভ কৰা দেৱ-দেৱীসমূহৰ ভিতৰত আৰ্টিমিচ অন্যতম আৰু ইফেচাছত থকা তেওঁৰ মন্দিৰ পৌৰাণিক বিশ্বৰ সপ্তম আশ্চৰ্যসমূহৰে এটা। ধনু-কাঁ‌ড়, তূণ আৰু চিকাৰ কৰা ডেগাৰৰ চিহ্নই আৰ্টিমিচক সূচোৱাৰ লগতে হৰিণ আৰু চাইপ্ৰেছ গছ তেওঁৰ বাবে পবিত্ৰ। আৰ্টিমিচৰ ৰোমান ৰূপ ডায়েনাক ৰোমৰ এভেনাইন পাহাৰত বিশেষভাৱে অৰ্চনা কৰা হয়।

কেলিমেকাছৰ মতে জ্যুছৰ ঔৰসত লেট'ই গৰ্ভধাৰণ কৰাৰ বাবে জ্যুছৰ সহধৰ্মিণী হীৰা ক্ষুব্ধ হৈ পৰে আৰু লেট'ক মূল ভূখণ্ড বা দ্বীপ কোনো ঠাইতে সন্তান জন্ম দিবলৈ বাৰণ কৰে। কিন্তু ডিল'চ নামৰ দ্বীপটোৱে এই আদেশ অমান্য কৰে আৰু লেট'ক সন্তান প্ৰসৱৰ অনুমতি দিয়ে। অৱশ্যে হোমাৰৰ শ্লোকৰ মতে এই দ্বীপটো আছিল অৰ্টিজিয়া।

অধিকাংশ আখ্যানৰ মতে আৰ্টিমিচৰ জন্ম এপ'ল'তকৈ আগত হৈছিল আৰু ভ্ৰাতৃৰ জন্মৰ সময়ত লেট'ৰ বাবে ধাত্ৰীৰ কাম কৰিছিল।

তথ্য সংগ্ৰহ

শ্ৰেণী:গ্ৰীক কিংবদন্তি
শ্ৰেণী:গ্ৰীক দেৱতা
মাইয়া এষ্টিয়ান্তী

মাইয়া এষ্টিয়ান্তী (ইংৰাজী: Maia Estianty; জন্ম: ২৭ জানুৱাৰী ১৯৭৬), সংগীতশিল্পী আহমদ ধানীৰ সৈতে বিবাহপাশত আবদ্ধ হৈ থকা সময়ত পূৰ্বতে মাইয়া আহমদ নামেৰে পৰিচিত আছিল। তেওঁ এজনী ইণ্ডোনেচিয়ান গায়িকা, সুৰকাৰ আৰু দূৰদৰ্শনৰ ব্যক্তিত্ব।

এষ্টিয়ান্তীৰ জন্ম চুৰাবায়াত হৈছিল আৰু সৰুৰেপৰাই তেওঁ সংগীতৰ প্ৰতি আগ্ৰহ দেখুৱাইছিল। প্ৰাথমিক বিদ্যালয়ত পঢ়ি থকা অৱস্থাতে তেওঁ এটা মাৰ্চিং বেণ্ড প্ৰতিযোগিতাত জয়লাভ কৰিছিল। হাইস্কুলত পঢ়ি থকা সময়ৰপৰাই তেওঁ ডিস্ক জকী হিচাপে প্ৰশিক্ষণ ল’বলৈ আৰম্ভ কৰে। ইউনিভাৰ্চিটি অৱ ইণ্ডোনেচিয়াত অধ্যয়ন কৰাৰ পাছত এষ্টিয়ান্তীয়ে ‘দেৱা ১৯’ত এগৰাকী নেপথ্য গায়িকা হিচাপে যোগদান কৰে। ১৯৯৯ চনত তেওঁ আৰু ধানীয়ে মিলি ‘ৰাটু’ নামৰ এটা সংগীত যুটীৰ ধাৰণা আগবঢ়ায়। এই বেণ্ডটোত এষ্টিয়ান্তীয়ে সংগীত পৰিচালনা কৰিছিল আৰু আন মহিলাসকলে— প্ৰথমে পিনকান মাম্বো আৰু তাৰ পিছত মুলান ক্বক— গান গাইছিল। ‘ৰাটু’ যথেষ্ট সফল হৈছিল। ২০০৭ চনত বেণ্ডটো ভংগ হোৱাৰ পিছত আৰু ২০০৮ চনৰ ছেপ্টেম্বৰ মাহত এক তিক্ত বিবাহ বিচ্ছেদৰ অন্তত এষ্টিয়ান্তীয়ে মে চানৰ সৈতে মিলি ‘ডুয়ো মাইয়া’ গঠন কৰে। বৰ্তমান তেওঁ নিজৰ লেবেল ‘লে মুছিক ৰিভল’ৰ জৰিয়তে সংগীত নিৰ্মাণত মনোনিৱেশ কৰিছে।

প্ৰাৰম্ভিক জীৱন

এষ্টিয়ান্তীৰ জন্ম ১৯৭৬ চনৰ ২৭ জানুৱাৰীত পূব জাভাৰ চুৰাবায়াত হৈছিল। হাৰজোনো ছিগিট আৰু তেওঁৰ পত্নী কুষ্ঠিনীৰ ছয়জন সন্তানৰ ভিতৰত তেওঁ পঞ্চম সন্তান আছিল। পিতৃৰফালৰপৰা তেওঁ জাতীয়তাবাদী মুছলিম নেতা তথা ইণ্ডোনেচিয়াৰ ৰাষ্ট্ৰীয় বীৰ চকৌমিনোটোৰ আজোনাতি।

সৰুকালত এষ্টিয়ান্তীয়ে প্ৰায়ে সহপাঠীৰ সৈতে কাজিয়া কৰিছিল; সাপ্তাহিক বিনোদন আলোচনী টেবলয়েড নোভাৰ সৈতে হোৱা এক সাক্ষাৎকাৰত তেওঁ মনত পেলাইছিল যে চুৰাবায়াৰ য়োহানেছ গেব্ৰিয়েল কেথলিক প্ৰাথমিক বিদ্যালয়ত পঢ়ি থকা অৱস্থাত তেওঁ এবাৰ এজন সহপাঠীক এটা বস্তুৰে ইমান জোৰেৰে আঘাত কৰিছিল যে সহপাঠীজনৰ প্ৰচুৰ ৰক্তক্ষৰণ হৈছিল। এই সময়ছোৱাত তেওঁ সংগীতৰ চৰ্চাও আৰম্ভ কৰিছিল আৰু তেওঁৰ মাৰ্চিং বেণ্ডক ৰাষ্ট্ৰীয় চেম্পিয়নশ্বিপ জিকিবলৈ নেতৃত্ব দিছিল; ইয়াৰ লগতে তেওঁ পিয়ানো শিকিবলৈও আৰম্ভ কৰিছিল।

চুৰাবায়াৰ ১ নম্বৰ চৰকাৰী জুনিয়ৰ হাইস্কুলৰ ছাত্ৰী হিচাপে এষ্টিয়ান্তীয়ে মডেলিং আৰম্ভ কৰে; ১৯৯০ চনত তেওঁ কিশোৰ-কিশোৰীৰ বাবে আয়োজিত 'য়েছ মডেলিং প্ৰতিযোগিতা'ত জয়লাভ কৰে, যাৰ ফলত তেওঁ মডেলঙৰ বিভিন্ন সুযোগ লাভ কৰে। তেওঁ এটা ৰেডিঅ' ষ্টেচনত পাৰ্ট-টাইম কাম কৰিবলৈ আৰম্ভ কৰে আৰু ডিস্ক জকী কেনেকৈ হ’ব লাগে সেইটো শিকে। জুনিয়ৰ হাইস্কুলত পঢ়ি থকা সময়ত এটা জন্মদিনৰ পাৰ্টিত এগৰাকী বান্ধৱীয়ে তেওঁক আহমদ ধানীৰ সৈতে চিনাকি কৰি দিছিল; এষ্টিয়ান্তী আৰু ধানীয়ে একেলগে পিয়ানোৰ বাবে গান লিখিবলৈ আৰম্ভ কৰিছিল। প্ৰাথমিক আৰু জুনিয়ৰ হাইস্কুলত ভাল ফলাফল দেখুওৱাৰ পিছত, চিনিয়ৰ হাইস্কুলত পঢ়ি থকা সময়ত তেওঁ প্ৰথমে এজন সহপাঠীৰ সৈতে আৰু তাৰ পিছত ধানীৰ সৈতে প্ৰেমৰ সম্পৰ্কত আবদ্ধ হয়, যাৰ ফলত তেওঁৰ শৈক্ষিক ফলাফল আশাতীতভাৱে হ্ৰাস পায়।

চিনিয়ৰ হাইস্কুলৰ শেষৰফালে এষ্টিয়ান্তী আৰু তেওঁৰ দেউতাকৰ মাজত তেওঁৰ কাম আৰু স্কুলত দুৰ্বল প্ৰদৰ্শনক লৈ তৰ্ক আৰম্ভ হয়। এষ্টিয়ান্তীয়ে ঘৰ এৰি যোৱাৰ ভাবুকি দিছিল; ইয়াৰ উত্তৰত ছিগিটে কৈছিল যে তেওঁক সমৰ্থন কৰিব, কিন্তু চৰ্ত আছিল যে তেওঁ এখন চৰকাৰী বিশ্ববিদ্যালয়ত পঢ়া-শুনা অব্যাহত ৰাখিব লাগিব। এষ্টিয়ান্তীয়ে ইউনিভাৰ্চিটি অৱ ইণ্ডোনেচিয়াত নামভৰ্তি কৰে, প্ৰথমে ডাচ সাহিত্য পাঠ্যক্ৰমত আৰু পিছলৈ জনসংযোগ (কমিউনিকেচন) পাঠ্যক্ৰমত। এই সময়ছোৱাত তেওঁ ধানীৰ বেণ্ড ‘দেৱা ১৯’ৰ এগৰাকী নেপথ্য গায়িকা হৈ পৰে। ১৯৯০ চনৰ শেষৰফালে তেওঁলোক বিবাহপাশত আবদ্ধ হয়।

তথ্যসূত্ৰ

বাহ্যিক সংযোগ

শ্ৰেণী:ইণ্ডোনেছিয়ান অভিনেত্ৰী
শ্ৰেণী:গায়িকা